फिर इसी माह कांग्रेस में होने वाले संभावित सांगठनिक फेरबदल द्वारा भी पार्टी सरकार पर मुश्कें कसना चाहती है ताकि उसकी छवि को आगामी आम चुनाव तक संवारा जा सके। इसी संभावित सांगठनिक फेरबदल के जरिए राहुल गांधी की भूमिका का भी निर्धारण होना है। हालांकि रविवार को हुई महारैली में राहुल के बदले अंदाज और तेवरों ने काफी हद तक उनकी भूमिका को उजागर किया था किन्तु इस पर अधिकृत मुहर लगना अभी बाकी है। राहुल के व्यवस्था परिवर्तन में युवाओं की भूमिका राग के चलते हो सकता है पार्टी अब नए चेहरों को संगठन में पद दे ताकि उनकी ऊर्जा और नई सोच का फायदा मिल सके। देखा जाए तो राहुल की युवाओं को आगे लाने की जिद वैसे तो नई नहीं है किन्तु आज तक पार्टी को इससे कोई ख़ास लाभ हुआ हो ऐसा दिखाई नहीं देता। चूंकि बतौर युवा चेहरे कुछ हाईप्रोफाईल नेता पुत्र या धनाढ्य वर्ग से संबंधित युवा ही पार्टी की अग्रिम पंक्ति में दिखाई देते हैं लिहाजा आम युवा में आज भी यह धारणा पुख्ता है कि जब नेता पुत्रों व धनाढ्य वर्ग का अर्थ तंत्र ही राजनीति में ऊंचाइयां प्रदान कराता है, तब फिजूल की मेहनत क्यों? स्व. माधवराव सिंधिया के पुत्र ज्योतिरादित्य सिंधिया, स्व. राजेश पायलेट के पुत्र सचिन पायलेट, स्व. जितेंद्र प्रसाद के पुत्र जितिन प्रसाद, कांग्रेस महासचिव दिग्विजय सिंह के पुत्र जयवर्धन हों या राजस्थान के राजघराने से संबंधित और अलवर से सांसद जितेंद्र सिंह, सभी के राजनीतिक कौशल को देखे लें। कमोबेश सभी को उनके पिता की राजनीतिक विरासत से लेकर राजघराने से संबंधों का फायदा मिला है। आज कांग्रेस में एक भी ऐसा युवा नेता नहीं दीखता जिसने स्वयं के दम पर राजनीति में जमीनी पकड़ को साबित किया हो? तब राहुल का युवाओं से सक्रिय राजनीति में भागीदारी का आव्हान बेमानी ही है। हालांकि देश की ६० प्रतिशत आबादी की बात करना और उसे आगे बढ़कर देश का नेतृत्व संभालने की सोच देना अच्छा है किन्तु उसी अनुरूप यदि क्रियान्वयन न हो तो सच भी झूठ लगता है। राहुल यदि राजनीति में युवाओं की भागीदारी चाहते हैं और उनका इरादा व्यवस्था परिवर्तन का है तो उन्हें सबसे पहले अपने इर्द-गिर्द मौजूद हवा-हवाई नेता पुत्रों की फ़ौज को दूर रखना होगा। तभी एक साधारण युवा उनके साथ कदमताल करने की हिम्मत दिखाएगा वरना तो देश में पैराशूट से उतरे नेताओं की कोई कमी नहीं है और इस फेहरिस्त में लगातार इजाफा ही हो रहा है।